RESOLUCIÓN do 18 de febreiro de 2026 pola que se adxudican as axudas da Resolución do 29 de xullo de 2025 (Diario Oficial de Galicia número 153, do 12 de agosto), pola que se establecen as bases reguladoras das axudas para o programa Nexos para fomentar a cooperación entre as pemes e os demais axentes do Sistema rexional de innovación, a través do apoio a proxectos colaborativos de investigación, desenvolvemento e innovación orientados ao mercado e aliñados cos retos e coas prioridades identificados na RIS3 Galicia 2021-2027, cofinanciadas pola Unión Europea nun 60 % no marco do programa de Galicia Feder 2021-2027, e se procede á súa convocatoria para o ano 2025; modificada por resolucións do 29 de xullo de 2025 (Diario Oficial de Galicia número 155, do 14 de agosto), e do 8 de xaneiro de 2026 (Diario Oficial de Galicia número 10, do 16 de xaneiro).
Axencia Galega de Innovación — III. Outras disposicións — 02/03/2026

A Resolución do 29 de xullo de 2025 estableceu as bases reguladoras e convocou, en réxime de concorrencia competitiva, as axudas Nexos para fomentar a cooperación entre as pemes e os demais axentes do Sistema rexional de innovación, a través do apoio a proxectos colaborativos empresariais de investigación, desenvolvemento e innovación orientados ao mercado e aliñados cos retos e as prioridades definidas no marco da Estratexia de especialización intelixente (RIS3) de Galicia 2021-2027.
Os artigos 3 e 4 das bases reguladoras establecen os requisitos que deben cumprir as entidades beneficiarias para optar ás axudas.
Unha vez finalizada a revisión administrativa, o órgano instrutor formulou a proposta de inadmisión das solicitudes que non cumprían as exixencias contidas nas bases reguladoras, conforme o establecido no artigo 24.5 da convocatoria.
As solicitudes que resultaron admitidas foron obxecto do proceso de avaliación segundo os criterios de valoración establecidos no artigo 26 das bases reguladoras.
A Comisión de Selección prevista no artigo 25 das bases reguladoras reuniuse o día 27 de xaneiro de 2026 e elaborou unha relación, por orde decrecente de puntuación e, indicando o ámbito estratéxico no que se encadra cada un dos proxectos, das solicitudes que cumpren as condicións administrativas e técnicas para adquirir a condición de beneficiario. Esta relación inclúe a puntuación, o ámbito estratéxico, o tipo de proxecto, o orzamento subvencionable e a subvención que corresponde ao proxecto global e a cada unha das entidades.
A competencia para resolver estas axudas correspóndelle á persoa titular da dirección da Axencia Galega de Innovación segundo o establecido no artigo 29.1 da convocatoria.
Primeiro. Conceder as axudas aos proxectos que figuran como anexo I a esta proposta, por orde decrecente de puntuación e indicando o ámbito estratéxico no que se encadra cada un dos proxectos, con cargo á aplicación orzamentaria 07.A2.561A.770.0.
Segundo. Inadmitir as solicitudes que figuran como anexo II a esta proposta polas causas que se detallan.
Terceiro. Desestimar as solicitudes que figuran como anexo III a esta proposta, por non acadar o proxecto a valoración mínima de 60 puntos, segundo o disposto no artigo 27.2 das bases reguladoras.
As axudas desta convocatoria están cofinanciadas pola Unión Europea ao abeiro do programa Galicia Feder 2021-2027, obxectivo político OP1, Unha Europa máis competitiva e intelixente, promovendo unha transformación económica innovadora e intelixente e unha conectividade rexional ás tecnoloxías da información e da comunicación, nas seguintes prioridades, obxectivos específicos e liñas de actuación:
• Prioridade P1A Transición dixital e intelixente; obxectivo específico: RSO 1.1. Desenvolver e mellorar as capacidades de investigación e innovación e asimilar tecnoloxías avanzadas; tipo de acción, 1.1.4 Proxectos de I+D e de innovación aberta individuais e en cooperación entre empresas e entre empresas e organismos de investigación centrados no apoio a pemes.
Respecto aos tipos de intervención, nesta liña prevese o seguinte, coa súa correspondente previsión da axuda Feder:
• 010. Actividades de investigación e innovación en pemes, incluída a creación de redes.
• 011. Actividades de investigación e innovación en grandes empresas, incluída a creación de redes.
As axudas concedidas imputaranse á aplicación orzamentaria 07.A2.561A.770.0 en que existe crédito adecuado e suficiente por vinculación nos orzamentos da Comunidade Autónoma de Galicia para o ano 2026.
Contra esta resolución, que non pon fin á vía administrativa, as persoas interesadas poderán interpoñer un recurso de alzada ante a persoa titular da presidencia da Axencia Galega de Innovación no prazo dun mes, que comeza a contar a partir do día seguinte ao que se publique esta resolución no
Diario Oficial de Galicia
.
Santiago de Compostela, 18 de febreiro de 2026